નનામી જતી જોઈ એટલે અમે ત્રણે ઊભા થઈ ગયા. નનામીને નત મસ્તકે પગે લાગ્યા. નનામી કે જનાજો નીકળે ત્યારે સંત હોય કે શેતાન, અમીર હોય કે ગરીબ, પ્રખ્યાત હોય કે કુખ્યાત એને સૌ આદર આપે છે એનું કારણ મરનાર પ્રત્યેનો આદર નથી, પરંતુ પોતાના મૃત્યુનું સ્મરણ હોય છે. જે રીતે સ્મશાન-વૈરાગ જન્મે તેવી જ રીતે આ અર્થી-આદર પ્રગટતો હોય છે. નનામીનું એક નામ અર્થી છે. જીવનના તમામ અર્થ અર્થી સુધી પહોંચીને અટકી જાય છે. માણસ પાસે ગમે તેટલો અર્થ (રૃપિયો) હોય છતાં મૃત્યુને રોકી શકતો નથી એવો અર્થ અર્થી પાસેથી મળે છે.